Prošin Transi naasmisest: mul oli suur soov mängida heas meeskonnas (0)
2016. aastal Premium liigas Narva Transi ridades 34 mänguga 14 väravat löönud venelane Dmitri Prošin (34) tunnistas, et taasliitus Transiga, kuna soovis pallida hea tasemega võistkonnas.
Poolkaitsja mängis mullu Venemaa tugevuselt kolmandas liigas ja just hea tase oli see, mis ta Narva tagasi tõi. "Mul oli suur soov mängida heas meeskonnas, milles on mul võimalik oma potentsiaali arendada," lausus Prošin Transi sotsiaalmeedias avaldatud intervjuus.
Oma eelmist perioodi Eestis meenutas ta nii: "Eesti jalgpall jättis meeldiva mulje. See on hea riik, suurepäraste jalgpalliväljakutega, tugeva tasemega meistrivõistlusega ning piisavalt paljude mängudega ühel hooajal."
Isiklikuks eesmärgiks nimetas Prošin igas matšis osalemise. Meeskondlikult näeb ta suurt potentsiaali. "Meil tuleb kokku üksmeelne meeskond, kellel on üks ja sama eesmärk - saavutada rohkem kui eelmisel hooajal! Meil on võimalus pääseda Euroopasse," ütles poolkaitsja, kes jälgis ka Venemaal pallides video vahendusel mõnda Transi mängu.